ส่วนที่ 1

ข้อมูลสรุป (Executive Summary)

บริษัท ผลิตไฟฟ้าราชบุรีโฮลดิ้ง จำกัด (มหาชน) (“บริษัทฯ ”) ได้จดทะเบียนก่อตั้งขึ้นเมื่อวันที่ 7
มีนาคม 2543 มีทุนจดทะเบียนชำระแล้ว 14,500 ล้านบาท
ดำเนินธุรกิจผลิตไฟฟ้าโดยเป็นการลงทุนในบริษัทย่อยในรูปของบริษัทโฮลดิ้ง ปัจจุบันบริษัทฯ
ถือหุ้นร้อยละ 99.99 ในบริษัทย่อย 5 บริษัท คือ บริษัท ผลิตไฟฟ้าราชบุรี จำกัด บริษัท ราชบุรีแก๊ส
จำกัด บริษัท ราชอุดม เพาเวอร์ จำกัด บริษัท ราชบุรี อัลลายแอนซ์ จำกัด และบริษัท
ราชบุรีพลังงาน จำกัด โดยรายได้หลักมาจากเงินปันผลของบริษัทย่อย

เหตุการณ์ในรอบปี 2549

-   เมื่อเดือนมกราคม 2549 บริษัท ราชบุรีพลังงาน จำกัด ซึ่งเป็นบริษัทย่อยของบริษัทฯ
    ได้ลงนามสัญญาซื้อขายก๊าซที่เป็นผลพลอยได้จากการผลิตน้ำมันดิบแหล่งประดู่เฒ่า-เอ กับบริษัท
    ปตท.สผ.สยาม จำกัด และบริษัท ปตท.สำรวจและผลิตปิโตรเลียม จำกัด (มหาชน)
    เพื่อใช้ในโครงการผลิตไฟฟ้าด้วยก๊าซธรรมชาติที่เป็นผลพลอยได้จากการผลิตน้ำมันดิบ
    ขนาดกำลังการผลิต 1.75 เมกะวัตต์

-   ในเดือนพฤษภาคม 2549 บริษัท เซาท์อีสท์ เอเชีย เอนเนอร์จี จำกัด
    ซึ่งเป็นกิจการร่วมค้าของบริษัทฯ ในโครงการโรงไฟฟ้าพลังน้ำ-น้ำงึม 2
    ได้ลงนามในสัญญาซื้อขายไฟฟ้าระยะยาวกับการไฟฟ้าฝ่ายผลิตแห่งประเทศไทย (กฟผ.)
    เป็นระยะเวลา 25 ปี นับจากวันที่ 1 มกราคม 2556
    ซึ่งจะเป็นวันที่เริ่มเดินเครื่องเชิงพาณิชย์ (Commercial Operation Date: COD)
    และได้ลงนามสัญญาสนับสนุนทางการเงินกับธนาคารพาณิชย์ 3 แห่ง คือ ธนาคารกรุงไทย
    จำกัด (มหาชน) ธนาคารทหารไทย จำกัด (มหาชน) และธนาคารนครหลวงไทย จำกัด
    (มหาชน) ทั้งนี้ โครงการโรงไฟฟ้าพลังน้ำ-น้ำงึม 2 มีกำลังการผลิตติดตั้ง 615 เมกะวัตต์
    ซึ่งคิดเป็นสัดส่วนการผลิตของบริษัทฯ เท่ากับ 153.75 เมกะวัตต์
    (ตามสัดส่วนการถือหุ้นร้อยละ 25 ใน บริษัท เซาท์อีสท์ เอเชีย เอนเนอร์จี จำกัด)

-   เมื่อเดือนธันวาคม 2549 บริษัทฯ และกลุ่มผู้ร่วมพัฒนาโครงการโรงไฟฟ้าพลังน้ำ-น้ำงึม 3 คือ
    บริษัท เอ็ม ดี เอ็กซ์ ลาว จำกัด และบริษัท มารูเบนี คอร์ปอเรชั่น
    จำกัดได้มีการลงนามบันทึกข้อตกลงการซื้อขายไฟฟ้าจากโครงการโรงไฟฟ้าพลังน้ำ-น้ำงึม 3
    กับ กฟผ. ซึ่งบันทึกข้อตกลงดังกล่าว ได้กำหนดหลักเกณฑ์สำคัญ
    สำหรับการเจรจาเพื่อจัดทำสัญญาซื้อขายไฟฟ้า ทั้งนี้ โครงการโรงไฟฟ้าพลังน้ำ-น้ำงึม 3
    มีกำลังการผลิตติดตั้ง 440 เมกะวัตต์ บริษัทฯ คาดว่าจะเข้าลงทุนในสัดส่วนร้อยละ 25
    และจะทำการเจรจาเงื่อนไขสัญญาซื้อขายไฟฟ้าระยะยาวกับ กฟผ. ต่อไป
    ซึ่งคาดว่าจะมีการลงนามในสัญญาร่วมทุนและสัญญาซื้อขายไฟฟ้าได้ภายในปี 2550
    และจะใช้เวลาดำเนินการก่อสร้างเป็นระยะเวลาประมาณ 6 ปี
    โดยมีกำหนดการเดินเครื่องเชิงพาณิชย์ในปี 2556

ในรอบปี 2549 ที่ผ่านมา
บริษัทฯได้ศึกษาความเหมาะสมพื้นที่ที่มีศักยภาพเพื่อเตรียมพร้อมในการยื่นประมูลโรงไฟฟ้าของผู้ผลิตไฟฟ้าเอกชนรายใหญ่
(Independent Power Producer: IPP) รอบใหม่ในปี 2550
ในบริเวณภาคกลางและภาคตะวันออก ซึ่งมีการเตรียมงานจัดทำข้อเสนอเพื่อยื่นประมูล
โดยร่วมกับบริษัทที่ปรึกษาเพื่อพิจารณาศึกษารายละเอียดในด้านต่างๆ เช่น
ศึกษาด้านวิศวกรรม/ความเหมาะสมด้านเทคโนโลยีโรงไฟฟ้า ความสามารถด้านการผลิต
ต้นทุนการผลิต ผลตอบแทนการลงทุน แผนงานและแนวทางการพัฒนาโครงการ
นอกจากนี้ยังได้มีการเตรียมงานสำหรับการศึกษาผลกระทบต่อสิ่งแวดล้อมของโรงไฟฟ้า IPP
แห่งใหม่ รวมทั้งเตรียมวางแผนด้านการเงินเพื่อสนับสนุนโครงการใหม่ด้วย

ผลการดำเนินงานของบริษัทฯ และบริษัทย่อยในปี 2549 สิ้นสุด ณ วันที่ 31 ธันวาคม 2549 บริษัทฯ
มีกำไรสุทธิ 6,106.04 ล้านบาท คิดเป็นกำไรสุทธิต่อหุ้น 4.21 บาท
เมื่อเปรียบเทียบกับผลการดำเนินงานงวดเดียวกันของปี 2548 ซึ่งมีกำไรสุทธิ 6,066.36 ล้านบาท
คิดเป็นกำไรสุทธิต่อหุ้น 4.18 บาท ปรากฏว่ากำไรสุทธิเพิ่มขึ้น 39.68 ล้านบาท หรือเพิ่มขึ้นร้อยละ
0.65 เนื่องจากในปี 2549 บริษัทฯ มีดอกเบี้ยรับจำนวน 549.82 ล้านบาท ในขณะที่ปี 2548
มีดอกเบี้ยรับจำนวน 278.51 ล้านบาท ดอกเบี้ยรับปี 2549 สูงกว่าปี 2548 จำนวน 271.31
ล้านบาท หรือคิดเป็นร้อยละ 97.41
สาเหตุหลักเนื่องมาจากเงินทุนหมุนเวียนเพิ่มขึ้นและอัตราดอกเบี้ยมีการปรับตัวสูงขึ้น
สำหรับส่วนแบ่งกำไรในกิจการร่วมค้าในปี 2549 มีจำนวน 727.50 ล้านบาท ในขณะที่ปี 2548
ส่วนแบ่งกำไรในกิจการร่วมค้ามีจำนวน 372.01 ล้านบาท ซึ่งส่วนแบ่งกำไรในกิจการร่วมค้าปี
2549 สูงกว่าปี 2548 จำนวน 355.49 ล้านบาท หรือคิดเป็นร้อยละ 95.56
สาเหตุหลักเนื่องจากบริษัทฯ รับรู้ส่วนแบ่งกำไรในบริษัท ไตร เอนเนอจี้ จำกัด ที่เพิ่มขึ้น 366.07
ล้านบาท

ในการประชุมสามัญผู้ถือหุ้นประจำปี 2549 ในวันที่ 20 เมษายน 2550 บริษัทฯ
ได้มีวาระเสนอผู้ถือหุ้นพิจารณาการจ่ายเงินปันผลในอัตราหุ้นละ 2.10 บาท
คิดเป็นเงินปันผลจ่ายทั้งสิ้นจำนวน 3,045 ล้านบาท แต่เนื่องจากบริษัทฯ
ได้จ่ายเงินปันผลระหว่างกาลไปแล้วอัตราหุ้นละ 1.00 บาท คิดเป็นเงินปันผลจ่ายจำนวน 1,450
ล้านบาท เมื่อวันที่ 18 กันยายน 2549 จึงคงเหลือเงินปันผลจ่ายอีกอัตราหุ้นละ 1.10 บาท
คิดเป็นเงินปันผลจ่ายจำนวน 1,595 ล้านบาท โดยกำหนดจะจ่ายเงินปันผลในวันที่ 16 พฤษภาคม
2550